title: PROVEDBENA UREDBA KOMISIJE (EU) …/... o proširenju posebnih jamstava u pogledu bakterije Salmonella spp. (salmonela) utvrđenih Uredbom (EZ) br. 853/2004 Europskog parlamenta i Vijeća na meso tovnih pilića (brojlera) (Gallus gallus) namijenjeno Danskoj

text:
               PROVEDBENA UREDBA KOMISIJE (EU) …/...

               оd 28.2.2018.

               o proširenju posebnih jamstava u pogledu bakterije Salmonella spp. (salmonela) utvrđenih Uredbom (EZ) br. 853/2004 Europskog parlamenta i Vijeća na meso tovnih pilića (brojlera) (Gallus gallus) namijenjeno Danskoj

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla
                  1
               , a posebno njezin članak 8. stavak 3. točku (b),

               budući da:

               (1)Uredbom (EZ) br. 853/2004 utvrđena su određena higijenska pravila za hranu životinjskog podrijetla kojih se moraju pridržavati subjekti u poslovanju s hranom te određena posebna jamstva za određenu hranu životinjskog podrijetla namijenjenu finskom i švedskom tržištu. U skladu s tim, subjekti u poslovanju s hranom koji namjeravaju staviti meso određenih životinja na tržište u tim državama članicama moraju poštovati određena pravila u pogledu salmonele. Nadalje, pošiljke takvog mesa mora pratiti trgovačka isprava koja potvrđuje da je u skladu sa zakonodavstvom Unije provedeno mikrobiološko ispitivanje i da su njegovi rezultati bili negativni.

               (2)Osim toga, Uredbom Komisije (EZ) br. 1688/2005
                  2
                pobliže se određuju ta posebna jamstva odnosno utvrđuju pravila o metodama uzorkovanja takvog mesa i mikrobiološkim metodama za ispitivanje tih uzoraka. Njome je utvrđena i trgovačka isprava koja mora pratiti pošiljke mesa.

               (3)Danska uprava za veterinarstvo i hranu podnijela je 5. listopada 2007. Komisiji zahtjev za odobravanje posebnih jamstava za Dansku u pogledu salmonele u mesu tovnih pilića (brojlera) (Gallus gallus) za cijelo državno područje Danske u skladu s Uredbom (EZ) br. 853/2004. Taj zahtjev uključuje opis danskog programa kontrole salmonele za meso tovnih pilića (Gallus gallus).

               (4)Na sastanku održanom 18. lipnja 2008. Stalni odbor za prehrambeni lanac i zdravlje životinja složio se u pogledu radnog dokumenta službi Komisije pod naslovom „Guidance document on the minimum requirements for Salmonella control programmes to be recognised equivalent to those approved for Sweden and Finland in respect of meat and eggs of Gallus gallus” (Smjernice o minimalnim zahtjevima za programe kontrole salmonele kako bi bili priznati kao ekvivalentni onima odobrenima za Švedsku i Finsku u pogledu mesa i jaja domaće kokoši (Gallus gallus)
                  3
                (dalje u tekstu „Smjernice”).

               (5)Danski program kontrole salmonele za meso tovnih pilića (Gallus gallus) smatra se ekvivalentnim onome koji je odobren za Finsku i Švedsku i u skladu je sa Smjernicama. Međutim, raširenost salmonele u rasplodnim jatima peradi vrste Gallus gallus u Danskoj bila je iznad gornje granice navedene u Smjernicama, pa se stoga ne može smatrati ekvivalentnom onoj u Finskoj i Švedskoj.

               (6)Danska uprava za veterinarstvo i hranu dostavila je 6. veljače 2017. podatke o raširenosti salmonele u jatima kokošiju u uzgoju, odraslih rasplodnih kokošiju i tovnih pilića te mesa peradi vrste Gallus gallus za razdoblje od 2011. do 2016. Raširenost za razdoblje 2015. – 2016. u skladu je s gornjim granicama navedenima u Smjernicama.

               (7)Posebna jamstva trebalo bi stoga proširiti na pošiljke mesa tovnih pilića (Gallus gallus) namijenjene Danskoj. Osim toga, na takve bi se pošiljke trebala primjenjivati pravila iz Uredbe (EZ) br. 1688/2005 koja se odnose na uzorkovanje takvog mesa, mikrobiološke metode ispitivanja uzetih uzoraka i obrazac trgovačke isprave.

               (8)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

               Članak 1.

               Danskoj se odobrava primjena posebnih jamstava u pogledu bakterije Salmonella spp. utvrđenih člankom 8. stavkom 2. Uredbe (EZ) br. 853/2004 na pošiljke mesa tovnih pilića (Gallus gallus), kako je definirano u točki 1.1. Priloga I. toj Uredbi, namijenjene Danskoj.

               Članak 2.

               Pošiljke mesa iz članka 1. prati trgovačka isprava u skladu s obrascem utvrđenim u Prilogu IV. Uredbi (EZ) br. 1688/2005.

               Članak 3.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 28.2.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 139, 30.4.2004., str. 55.

                     (2)

                        Uredba (EZ) br. 1688/2005 od 14. listopada 2005. o provedbi Uredbe (EZ) br. 853/2004 Europskog parlamenta i Vijeća u pogledu posebnih jamstava u vezi sa salmonelom za pošiljke određenog mesa i jaja namijenjene Finskoj i Švedskoj (SL L 271, 15.10.2005., str. 17.).

                     (3)

                  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf


title: PROVEDBENA UREDBA KOMISIJE (EU) …/... o privremenom odstupanju od pravila o povlaštenom podrijetlu utvrđenih u Delegiranoj uredbi (EU) 2015/2446 u pogledu bicikala i drugih sličnih vozila proizvedenih u Kambodži s obzirom na uporabu, u okviru kumulacije, dijelova podrijetlom iz Malezije

text:
               PROVEDBENA UREDBA KOMISIJE (EU) …/...

               оd 8.3.2018.

               o privremenom odstupanju od pravila o povlaštenom podrijetlu utvrđenih u Delegiranoj uredbi (EU) 2015/2446 u pogledu bicikala i drugih sličnih vozila proizvedenih u Kambodži s obzirom na uporabu, u okviru kumulacije, dijelova podrijetlom iz Malezije

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije
                  1
               , a posebno njezin članak 64. stavak 6. i članak 66. točku (b),

               budući da:

               (1)Uredbom (EU) br. 978/2012 Europskog parlamenta i Vijeća
                  2
                Unija je Kambodži odobrila opće carinske povlastice (OSP). Sustav OSP-a počeo se primjenjivati 1. siječnja 2014.

               (2)Uredbom (EU) br. 952/2013 predviđa se mogućnost da se u određenim precizno definiranim okolnostima i za određenu robu odobri odstupanje od pravila o povlaštenom podrijetlu u korist zemalja korisnica sustava OSP-a. Prema Delegiranoj uredbi Komisije (EU) 2015/2446
                  3
                regionalna kumulacija može se primjenjivati samo u istoj regionalnoj skupini na zemlje koje su korisnice OSP-a u trenutku izvoza u Uniju.

               (3)Dana 13. listopada 2016. Kambodža je podnijela zahtjev za trogodišnje produljenje odstupanja koje joj je dodijeljeno Provedbenom uredbom Komisije (EU) br. 822/2014
                  4
               . Na temelju tog odstupanja Kambodža je u svrhu određivanja podrijetla bicikala iz tarifnog broja HS 8712 koji se iz Kambodže izvoze u Uniju imala pravo smatrati dijelove podrijetlom iz Malezije materijalima podrijetlom iz Kambodže prema pravilima regionalne kumulacije u okviru sustava OSP-a iako Malezija nije korisnica sustava OSP-a.

               (4)U svojem je zahtjevu Kambodža navela da je njezina industrija bicikala uložila znatne napore kako bi se postupno uskladila s Unijinim pravilima o podrijetlu za najnerazvijenije države (kako je predviđeno u Prilogu 22-03 Delegiranoj uredbi Komisije (EU) 2015/2446), prema kojima se može smatrati da je proizvod podrijetlom iz najnerazvijenije države ako materijali koji se upotrebljavaju u njegovoj proizvodnji uvezeni iz drugih država ne prelaze 70 %. Međutim, Kambodža je zaključila da je potrebno više vremena da se ta industrija u potpunosti uskladi s Unijinim pravilima o podrijetlu za najnerazvijenije države.

               (5)Dopisom od 17. veljače 2017. Komisija je od Kambodže zatražila da dostavi dodatne informacije. Kambodža je 15. lipnja 2017. poslala svoj odgovor na taj zahtjev, nakon čega se njezin zahtjev smatrao potpunim.

               (6)U odgovoru je Kambodža dokazala da su zahvaljujući ulaganjima namijenjenima uspostavi novih proizvodnih linija (primjerice za okvire, bojanje, zavarivanje ili naplatke) uloženi napori da se industrija bicikala učini samostalnijom. Kambodža je također objasnila da se proizvođači potiču na kupnju dodatne opreme za bicikle i materijala za pakiranje od lokalnih dobavljača kako bi se povećala dodana vrijednost stvorena u Kambodži. Posljedica toga je da Kambodža danas ima vlastitu politiku za privlačenje ulagača radi uspostavljanja industrijskih klastera u posebnim gospodarskim zonama kako bi se podržala industrija bicikala.

               (7)Kambodža ističe da je važno osigurati dodatno vrijeme kako bi se održao zamah njezine industrije bicikala i kako bi se realizirali novi projekti, posebno u području promicanja ulaganja u drugim državama članicama ASEAN-a, čime će se pridonijeti ispunjavanju potreba kambodžanske industrije bicikala u pogledu kvalitete i cijene dijelova za bicikle.

               (8)Na temelju tih dodatnih informacija čini se da Kambodža danas omogućuje zadovoljavajuću razinu autonomije svojoj industriji bicikala, a brojke iznesene u njezinu izvješću pokazuju da je trajno pridržavanje pravila o podrijetlu kojim se dopušta uporaba do 70 % materijala bez podrijetla sada nadohvat ruke. Zbog tog napretka nema potrebe za produljenjem odstupanja na dulje razdoblje ili za primjenom odstupanja na velik broj jedinica uvezenih u Uniju. Budući da se odstupanje za 2016. odnosilo na 150 000 jedinica, 100 000 jedinica bit će dovoljno da se Kambodži pruži potpora u postizanju autonomije te industrijske grane.

               (9)Ipak, kako je Kambodža objasnila u svojem zahtjevu, maksimalno iskorištavanje odstupanja ovisi o sezonskom ritmu zbog kojeg se razdoblje naručivanja dijelova (od listopada do prosinca) razlikuje od razdoblja uvoza tih dijelova iz drugih zemalja (od svibnja iduće godine do ožujka treće godine). Stoga se čini potrebnim osigurati dovoljno dugo vremensko razdoblje kako bi odstupanje bilo korisno. Iz istog razloga ova bi Uredba trebala stupiti na snagu na dan objave u Službenom listu Europske unije.

               (10)Kako bi se omogućilo učinkovito praćenje funkcioniranja odstupanja, neophodno je od nadležnih tijela Kambodže zahtijevati da Komisiji redovito dostavljaju pojedinosti potvrda o podrijetlu Form A koje su izdane u okviru odstupanja.

               (11)Odstupanje bi se trebalo odnositi na sve proizvode tarifnog broja HS 8712 za koje se upotrebljavaju dijelovi iz tarifnog broja HS 8714 podrijetlom iz Malezije.

               (12)Mjere predviđene ovom Uredbom u skladu su s mišljenjem Odbora za carinski zakonik,

               DONIJELA JE OVU UREDBU:

               Članak 1.

               1. Odstupajući od članka 55. stavka 2. točke (a) Uredbe (EU) br. 2015/2446, Kambodža ima pravo pozivati se na regionalnu kumulaciju podrijetla u skladu s glavom II. poglavljem 1. odjeljkom 2. Uredbe (EU) 2015/2446 prilikom uporabe dijelova iz tarifnog broja HS 8714 podrijetlom iz Malezije za proizvodnju bicikala i drugih sličnih vozila iz tarifnog broja HS 8712 koji se izvoze u Uniju.

               2. Dokazi o podrijetlu dijelova iz stavka 1. sastavljaju se u skladu s glavom II. poglavljem 2. odjeljkom 2. pododjeljkom 2. Provedbene uredbe Komisije (EU) 2015/2447
                  5
               .

               Članak 2.

               Odstupanje iz članka 1. primjenjuje se na proizvode iz tarifnog broja HS 8712 koji se izvoze iz Kambodže deklarirane za puštanje u slobodni promet u Uniji tijekom razdoblja i do količina navedenih u Prilogu.

               Članak 3.

               Količinama utvrđenima u Prilogu ovoj Uredbi upravlja se u skladu s člancima od 49. do 54. Provedbene uredbe (EU) 2015/2447.

               Članak 4.

               Polje 4. u potvrdama o podrijetlu Form A koje izdaju nadležna tijela Kambodže ili izjavama o podrijetlu koje sastavljaju izvoznici registrirani u Kambodži u pogledu proizvoda iz članka 2. sadržava sljedeću oznaku:

               „Odstupanje — Provedbena uredba Komisije (EU) 2017/...”.

               Nadležna tijela Kambodže do kraja mjeseca koji slijedi nakon svakog tromjesečja moraju Komisiji dostaviti tromjesečno izvješće o količinama proizvoda iz članka 2. za koje su izdane potvrde o podrijetlu Form A kao i serijske brojeve tih potvrda.

               Članak 5.

               Nadležna tijela Kambodže poduzimaju sve potrebne mjere za osiguravanje usklađenosti s člancima 1. i 4. te uspostavu i održavanje svih administrativnih struktura i sustava za osiguravanje pravilne provedbe odstupanja iz članka 1. kao i administrativne suradnje s malezijskim nadležnim tijelima te s Europskom komisijom i carinskim tijelima država članica Unije, kako je utvrđeno u glavi II. poglavlju 2. odjeljku 2. pododjeljku 2. Provedbene uredbe (EU) 2015/2447.

               Članak 6.

               Ova Uredba stupa na snagu na dan objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 8.3.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 269, 10.10.2013., str. 1.

                     (2)

                        Uredba (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (SL L 303, 31.10.2012., str. 1.).

                     (3)

                        Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije (SL L 343, 29.12.2015., str. 1.).

                     (4)

                        Provedbena uredba Komisije (EU) br. 822/2014 оd 28. srpnja 2014. o odstupanju od Uredbe (EEZ) br. 2454/93 u pogledu pravila o podrijetlu u okviru sustava općih carinskih povlastica koje se odnose na bicikle proizvedene u Kambodži s obzirom na uporabu u okviru kumulacije dijelova bicikala podrijetlom iz Malezije (SL L 223, 29.7.2014., str. 19.).

                     (5)

                        Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.).

    ---documentbreak---

               HR

               PRILOG

                           Redni br.

                           Oznaka KN

                           Opis robe

                           Razdoblje

                           Količina (u jedinicama)

                           09.8094

                           8712

                           Bicikli i druga slična vozila (uključujući dostavne tricikle), bez motornog pogona

                           Od xx. xx. 2017. do 31. prosinca 2019.

                           100 000